પૂર્વના ઋણાનુબંધથી આપણે સહુ એક બીજા સાથે જોડાયેલા છીએ. જો સુશીલ અને સાત્વિક જીવન જીવવું હશે તો તમામ સંબંધોને વફાદારી પૂર્વક નિભાવવા જોશે. ખાસ કરીને એક ઘરમાં સાથે રહેતા કે નજીકના કુટુંબીજનો સાથેના, નિકટના મિત્રો અને સ્વજનો સાથેના આપણા અંગત સંબંધો પ્રત્યે ખૂબ જવાબદારીભર્યું વલણ રાખવું પડશે. પ્રેમમાં એવી શક્તિ છે કે તે ગુણોની સ્તવના અને દોષોની ઉપેક્ષા કરે છે. મોહથી નહીં પણ પ્રેમથી સંબંધોને સાચવી ઋણાનુબંધોને આ જ ભવમાં જેટલા બની શકે તેટલા પૂરા કરવાના છે. સાથોસાથ અન્ય જીવાત્માઓ સાથે નવા ન બંધાય, તેની કાળજી લેવાની છે. અંતરની લાગણીઓ ઘણી મોંઘી છે, તેને લૌકિક જીવનમાં અન્ય આત્માઓ સાથે મોહથી ઓતપ્રોત થઈને વેડફી નાખવાની નથી પણ સદ્દગુરુ અને સત્તદેવ પ્રત્યે વહેવડાવી જીવનને અક્ષય બનાવવાનું છે.